### NN 70/2018 (1.8.2018.), Pravilnik o izmjenama i dopunama Pravilnika o reviziji i nadzoru medicinskog vještačenja u mirovinskom osiguranju

Ministarstvo rada i mirovinskoga sustava

1423

Na temelju članka 129. stavka 8. Zakona o mirovinskom osiguranju (»Narodne novine«, br. 157/2013, 33/2015, 120/16, 18/18 i 62/18), ministar nadležan za mirovinski sustav donosi

PRAVILNIK

O IZMJENAMA I DOPUNAMA PRAVILNIKA O REVIZIJI I NADZORU MEDICINSKOG VJEŠTAČENJA U MIROVINSKOM OSIGURANJU

I. OPĆE ODREDBE

Članak 1.

U Pravilniku o reviziji i nadzoru medicinskog vještačenja u mirovinskom osiguranju (»Narodne novine«, broj 40/15) u članku 1. stavku 2. riječi: »odnosno oštećenju organizma tijekom korištenja tih prava« zamjenjuju se riječima: »koji se može obaviti samo jedanput i to najkasnije u roku pet godina od dana dostave rješenja iz članka 103. Zakona stranki.«

Članak 2.

U članku 2. stavku 2. briše se točka te se dodaje zarez i riječi: »a u slučaju iz članka 1. stavka 2. ovoga Pravilnika i propisa koji su važili u trenutku kada je pravo ostvareno.«.

Članak 3.

U članku 14. stavku 1. iza riječi: »obaviti« dodaje se riječ: »izvanredni«, a broj: »9« zamjenjuje se slovom: »N«.

Stavak 2. mijenja se i glasi:

»(2) Na izvanrednom kontrolnom pregledu iz stavka 1. ovoga članka utvrđuje se je li nalaz i mišljenje na kojemu se temelji pravomoćno rješenje o pravu, zakonito donesen i pravilan, na temelju propisa koji su važili u trenutku kada je pravo ostvareno.«.

Iza stavka 5. dodaje se stavak 6. koji glasi:

»(6) Revizija nalaza i mišljenja donesenog na izvanrednom kontrolnom pregledu iz stavka 5. ovoga članka mora biti obavljena najkasnije 60 dana prije isteka roka za donošenje rješenja u postupku nadzora i kontrole iz članka 103. stavka 3. Zakona.

Članak 4.

Članak 15. mijenja se i glasi:

»(1) Nalaz i mišljenje u povodu kontrolnog pregleda u postupku nadzora i kontrole donosi vještak-revizor na obrascu – Nalaz i mišljenje na kontrolnom pregledu u postupku nadzora i kontrole ocjene radne sposobnosti (obrazac: MRMS-N-MKP-RS). Ukoliko vještak-revizor ili vijeće vještaka-revizora ne mijenja raniju ocjenu te ne nalazi potrebu za kontrolnim pregledom, donosi mišljenje temeljem priložene medicinske dokumentacije (obrazac: MRMS-N-MIŠLJENJE).

(2) Ako je na rješenje Zavoda donesenog na temelju nalaza i mišljenja iz stavka 1. ovoga članka podnesena žalba, predmet se u povodu žalbe dostavlja ministarstvu, a vijeće vještaka-revizora donosi nalaz i mišljenje u povodu žalbe, na obrascu – Nalaz i mišljenje u povodu žalbe na postupak nadzora i kontrole (obrazac: MRMS-N-MKP-Ž).

(3) Nalaz i mišljenje na kontrolnom pregledu u postupku nadzora i kontrole ocjene radne sposobnosti (obrazac: MRMS-N-MKP-RS) sadrži:

– zaglavlje ministarstva, vještak-revizor odnosno vijeće vještaka-revizora te broj dnevnika;

– povod za postupanje po nadzoru i kontroli;

– osobne podatke korisnika prava: ime i prezime, datum rođenja i osobni identifikacijski broj;

– status osobe koja ostvaruje pravo:

– podatke o ranijem nalazu i mišljenju, odnosno ocjeni koja je predmet postupanja po nadzoru i kontroli, ime i prezime vještaka/višeg vještaka-revizora odnosno komisije, mjesto, te broj dnevnika i datum ranijeg nalaza i mišljenja;

– poslove prema kojima se ocjenjivala radna sposobnost u vrijeme vještačenja;

– priložena medicinska dokumentacija;

– datum i mjesto izvanrednog kontrolnog pregleda;

– nalaz zdravstvenog stanja (anamneza, status, dodatna medicinska dokumentacija)

– dijagnoze i šifre bolesti;

– mišljenje o zdravstvenom stanju za ranije utvrđeno pravo/nova ocjena na temelju propisa koji su važili u trenutku kada je pravo ostvareno;

– obrazloženje mišljenja;

– revizija nakon postupanja po nadzoru i kontroli.

(4) Nalaz i mišljenje na kontrolnom pregledu u postupku nadzora i kontrole tjelesnog oštećenja (obrazac: MRMS-N-MKP-TO) sadrži:

– zaglavlje ministarstva, vještak-revizor, odnosno vijeće vještaka-revizora te broj dnevnika;

– povod za postupanje po nadzoru i kontroli;

– osobne podatke korisnika prava: ime i prezime, datum rođenja i osobni identifikacijski broj;

– status osobe koja ostvaruje pravo:

– podatke o ranije utvrđenoj ocjeni tjelesnog oštećenja koja je predmet postupanja po nadzoru i kontroli; ime i prezime vještaka odnosno komisije, mjesto, te broj dnevnika i datum ranijeg nalaza i mišljenja;

– priložena medicinska dokumentacija;

– datum i mjesto izvanrednog kontrolnog pregleda;

– nalaz o zdravstvenom stanju (anamneza, status, dopunska medicinska dokumentacija);

– dijagnoze i šifre bolesti;

– mišljenje o tjelesnom oštećenju (za ranije utvrđeno tjelesno oštećenje): postoji li prema zdravstvenom stanju ranije utvrđeno tjelesno oštećenje te ako postoji treba navesti naziv tjelesnog oštećenja iz Liste tjelesnih oštećenja, Zakona o listi tjelesnih oštećenja, Zakona o listi profesionalnih bolesti, Uredbe o metodologijama vještačenja – Lista oštećenja organizma (primjenom propisa ovisno o datumu kada je tjelesno oštećenje utvrđeno) te uzrok nastanka tjelesnog oštećenja, dan nastanka tjelesnog oštećenja i postotak tjelesnog oštećenja.

– ukupan postotak tjelesnog oštećenja;

– obrazloženje mišljenja;

– revizija nakon postupanja po nadzoru i kontroli.

(5) Nalaz i mišljenje na kontrolnom pregledu u postupku nadzora i kontrole o postojanju potpunog gubitka radne sposobnosti člana obitelji osiguranika (obrazac: MRMS-N-MKP-OM) sadrži:

– zaglavlje ministarstva, vještak-revizor, odnosno vijeće vještaka-revizora te broj dnevnika;

– povod za postupanje po nadzoru i kontroli;

– osobne podatke o umrlom osiguraniku: ime i prezime, datum rođenja, datum smrti i osobni identifikacijski broj;

– osobne podatke o članu obitelji: ime i prezime, datum rođenja, osobni identifikacijski broj i naznaku rodbinskog odnosa s umrlim osiguranikom (bračni drug, dijete, roditelj i dr.);

– podatke o ranije utvrđenoj ocjeni koja je predmet postupanja po nadzoru i kontroli; ime i prezime vještaka, odnosno komisije, mjesto, te broj dnevnika i datum ranijeg nalaza i mišljenja;

– datum i mjesto izvanrednog kontrolnog pregleda;

– priložena medicinska dokumentacija;

– nalaz o zdravstvenom stanju (anamneza, status, dopunska medicinska dokumentacija);

– dijagnozu i šifre bolesti;

– mišljenje o postojanju/nepostojanju potpunog gubitka radne sposobnosti;

– obrazloženje mišljenja;

– revizija nakon postupanja po nadzoru i kontroli.

(6) Nalaz i mišljenje na kontrolnom pregledu u postupku nadzora i kontrole u povodu žalbe (obrazac: MRMS-N-MKP-Ž) sadrži:

– zaglavlje ministarstva, vijeće vještaka-revizora te broj dnevnika;

– nalaz i mišljenje vještaka-revizora, odnosno vijeća vještaka-revizora, donesenom u postupku nadzora i kontrole, na temelju kojega je doneseno rješenje Zavoda na koje je podnesena žalba;

– osobne podatke korisnika prava: ime i prezime, datum rođenja i osobni identifikacijski broj;

– status osobe koja ostvaruje pravo:

– ocjenu koja je predmet žalbe;

– razloge zbog kojih se osporava nalaz i mišljenje vještaka-revizora ili vijeća vještaka-revizora u žalbi;

– datum i mjesto izvanrednog kontrolnog pregleda;

– nalaz zdravstvenog stanja (anamneza, status, dodatna medicinska dokumentacija)

– dijagnoze i šifre bolesti;

– bitne činjenice koja u ranijem postupku nisu razmatrane;

– mišljenje vijeća vještaka revizora o pravilnosti nalaza i mišljenja te o osnovanosti žalbenih navoda;

– obrazloženje mišljenja;

– revizija nakon postupanja po žalbi.

(7) Mišljenje o postupku nadzora i kontrole (obrazac: MRMS-N-MIŠLJENJE) sadrži:

– zaglavlje ministarstva, vještak-revizor, odnosno vijeće vještaka-revizora te broj dnevnika;

– osobne podatke imenovane osobe: ime i prezime, datum rođenja i osobni identifikacijski broj;

– povod za postupanje po nadzoru i kontroli;

– podatke o ranijem nalazu i mišljenju odnosno ocjeni koja je predmet nadzora i kontrole, ime i prezime vještaka/višeg vještaka, odnosno komisije te broj dnevnika i datum ranijeg nalaza i mišljenja;

– dijagnoze i šifre bolesti;

– priloženu medicinsku dokumentaciju;

– mišljenje;

– obrazloženje mišljenja;

– revizija nakon postupanja po nadzoru i kontroli.«

Članak 5.

Odluku o obrascima iz članka 4. ovoga Pravilnika donosi ministar nadležan za mirovinski sustav u roku od 7 dana od dana stupanja na snagu ovoga Pravilnika.

Članak 6.

Do stupanja na snagu odluke kojom ministar za mirovinski sustav utvrđuje obrasce za primjenu ovoga Pravilnika, medicinsko vještačenje obavljat će se na obrascima utvrđenim Odlukom o obrascima u postupku revizije i nadzora medicinskog vještačenja u mirovinskom osiguranju, klasa: 011-01/15-01/03, urbroj: 524-05-01-01/1-15-5 od 22. travnja 2015.

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/18-01/01

Urbroj: 524-05-01-01/2-18-28

Zagreb, 24. srpnja 2018.

Ministar
 mr. sc. Marko Pavić, v. r.